[pic] | AZ EURÓPAI KÖZÖSSÉGEK BIZOTTSÁGA |

Brüsszel, 20.03.2006

COM(2006) 127 végleges

2006/0041 (AVC)

Javaslat

A TANÁCS HATÁROZATA

az Egyesült Nemzetek Európai Gazdasági Bizottságának a gépjárművek vezetőinek menetirányú látóterére vonatkozó jóváhagyásáról szóló előírás-tervezetével kapcsolatos közösségi állásfoglalásról

(előterjesztő: a Bizottság)

INDOKLÁS

1. ÁLTALÁNOS ELŐÍRÁSOK

Az 1997. november 27-i 97/836/EK tanácsi határozat értelmében az Európai Közösség szerződő félként csatlakozott az ENSZ Európai Gazdasági Bizottságának (ENSZ-EGB) 1958. évi felülvizsgált megállapodásához. Az említett határozat 1998. március 24-én lépett hatályba.

A határozat 4. cikke többek között kiköti, hogy ha az ENSZ-EGB egy előírás-tervezetét szavazásra bocsátják a megfelelő ENSZ-EGB-testületeken belül, akkor a kérdéses tervezetet a Tanácsnak jóvá kell hagynia az Európai Parlament hozzájárulásának megszerzését követően, mielőtt a Közösség nyilatkozatot tenne a tervezet elfogadásának támogatásáról.

A járművekre vonatkozó szabályok harmonizálása céljából az ENSZ Európai Gazdasági Bizottsága által rendezett világfórum közelgő ülésén többek között a gépjárművek vezetőinek menetirányú látóterére vonatkozó jóváhagyásáról szóló (új) előírás-tervezetről szavaznak.

Az előírás-tervezet fő célja, hogy harmonizált műszaki előírásokat hozzon létre, elkerülve a technikai akadályok előidézését a szerződő felek közötti gépjármű-kereskedelemben, miközben biztosítja a gépjárművezető magas szintű biztonságát. Különösen, az előírás-tervezet biztosítja a megfelelő látóteret szélvédőn, és más üvegfelületeken keresztül. A Bizottság emiatt az EK számára kívánatosnak tartja, hogy az (új) előírás-tervezet mellett szavazzon.

A javaslat tartalmazza továbbá, hogy ez az előírás-tervezet a gépjármű-típusjóváhagyási rendszer részévé váljon, ugyanis a legutóbb a 90/630/EK bizottsági irányelvvel módosított 77/649/EK tanácsi irányelv hatóköre hasonló ezen előírás-tervezetéhez.

Az EK álláspontja a szavazás időpontjában az ENSZ-EGB hivatalos nyelvein (angol és francia) rendelkezésre álló dokumentumokon alapul. Mivel az EK az 1958-as ENSZ-EGB megállapodáshoz szerződő félként csatlakozott, be kell tartania a megállapodásban meghatározott eljárásokat.

A 97/836/EK határozat 4. cikke (5) bekezdésének rendelkezéseivel összhangban, az előírást hatálybalépése előtt közzéteszik az Európai Unió Hivatalos Lapjában , a Közösségek valamennyi hivatalos nyelvén.

2. A HATÁROZATRA IRÁNYULÓ JAVASLAT TARTALMA

A javaslat célja, hogy a Bizottság képviselője a Közösség nevében szavazhasson a gépjármű vezetőinek menetirányú látóterére vonatkozó jóváhagyásáról szóló előírás-tervezetéről az ENSZ-EGB által a járművekre vonatkozó szabályok harmonizálása céljából rendezett világfórum közelgő ülésén.

2006/0041 (AVC)

Javaslat

A TANÁCS HATÁROZATA

az Egyesült Nemzetek Európai Gazdasági Bizottságának a gépjárművek vezetőinek menetirányú látóterére vonatkozó jóváhagyásáról szóló előírás-tervezetével kapcsolatos közösségi állásfoglalásról (EGT vonatkozású szöveg)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európai Közösségnek az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához való csatlakozásáról szóló, 1997. november 27-i 97/836/EK tanácsi határozatra[1] és különösen annak 4. cikke (2) bekezdésének második francia bekezdésére,

tekintettel a Bizottság javaslatára[2],

tekintettel az Európai Parlament hozzájárulására[3],

mivel:

(1) Az Egyesült Nemzetek Európai Gazdasági Bizottságának a gépjárművek vezetőinek menetirányú látóterére vonatkozó jóváhagyásáról szóló előírás-tervezete[4] megszünteti a szerződő felek közötti gépjármű-kereskedelem gyakorlati korlátait ezen aspektusok tekintetében, magas szintű biztonság szavatolása mellett.

(2) Helyénvaló ezért meghatározni a Közösség álláspontját az említett előírás-tervezet tekintetében, és ennélfogva rendelkezni arról, hogy a Közösség – amelyet a Bizottság képvisel – a tervezet mellett szavazzon.

(3) Az előírás-tervezet a Közösség gépjármű-típusjóváhagyási rendszerének részévé válik, ugyanis a legutóbb a 90/630/EK bizottsági irányelvvel módosított 77/649/EK tanácsi irányelv hatóköre hasonló ezen előírás-tervezetéhez.

A KÖVETKEZŐKÉPPEN HATÁROZOTT:

1. cikk

Az Egyesült Nemzetek Európai Gazdasági Bizottságának (ENSZ-EGB) a gépjárművek vezetőjének menetirányú látóterére vonatkozó jóváhagyásáról szóló, a TRANS/WP.29/2005/82 számú dokumentumban foglalt előírás-tervezetét ezennel jóváhagyják.

2. cikk

A járművekre vonatkozó szabályok harmonizálása céljából az ENSZ-EGB által rendezett világfórum közelgő igazgatási bizottsági ülésén a Közösség, amelyet a Bizottság képvisel, az 1. cikkben említett ENSZ-EGB előírás-tervezet mellett szavaz.

3. cikk

A gépjárművek vezetőjének menetirányú látóterére vonatkozó jóváhagyásáról szóló ENSZ-EGB előírás a Közösség gépjármű-típusjóváhagyási rendszerének részévé válik.

Kelt Brüsszelben,

a Tanács részéről

az elnök

[1] HL L 346., 1997.12.17., 78. o.

[2] HL C…[a dátum beillesztése]., o.

[3] HL C ., , . o.

[4] ENSZ/EGB TRANS/WP.29/2005/82 dokumentum